Projekts

LATVIJAS REPUBLIKAS MINISTRU KABINETS

2019. gada \_\_.\_\_\_\_\_\_\_\_ Noteikumi Nr.\_\_

Rīgā (prot. Nr.\_\_\_. §)

Noteikumi par ro-ro pasažieru kuģu un ātrgaitas pasažieru kuģu inspekciju kārtību

Izdoti saskaņā ar Jūrlietu

pārvaldes un jūras drošības

likuma 11.panta ceturto daļu

I. Vispārīgiejautājumi

1. Noteikumi nosaka kārtību, kādā VAS “Latvijas Jūras administrācija” (turpmāk – Jūras administrācija) nodrošina regulārā satiksmē nodarbinātu ro-ro pasažieru kuģu un ātrgaitas pasažieru kuģu inspekciju sistēmu, lai garantētu to drošu ekspluatāciju.

2. Noteikumi neattiecas uz ro-ro pasažieru kuģiem un ātrgaitas pasažieru kuģiem, uz kuriem attiecas normatīvie akti par ostas valsts kontroles kārtību.

# II. Noteikumos lietotie termini

3. Šo noteikumu izpratnē:

3.1. ro-ro pasažieru kuģis - kuģis, kas var pārvadāt vairāk nekā 12 pasažieru un kura aprīkojums ļauj riteņu vai dzelzceļa transportlīdzekļiem uzbraukt uz kuģa un nobraukt no tā;

3.2. ātrgaitas pasažieru kuģis - kuģis, kas atbilst 1974. gada Starptautiskās konvencijas par cilvēku dzīvības aizsardzību uz jūras (ar tai pievienotajiem protokoliem un grozījumiem to jaunākajā redakcijā)(turpmāk – SOLAS konvencija) X nodaļas 1. noteikumam un kas pārvadā vairāk nekā 12 pasažierus;

3.3. Kodekss par ātrgaitas kuģiem – Starptautiskais kodekss par ātrgaitas kuģu drošību, 1994, kas pieņemts ar Starptautiskās Jūrniecības organizācijas (turpmāk – IMO) Kuģošanas drošības komitejas 1994. gada 20. maija Rezolūciju MSC.36(63), vai Starptautiskais kodekss par ātrgaitas kuģu drošību, 2000, kas pieņemts ar IMO Kuģošanas drošības komitejas 2000. gada 5. decembra Rezolūciju MSC.97(73), to jaunākajā redakcijā;

3.4. HSSC – IMO apsekojuma vadlīnijas saskaņā ar harmonizēto apsekošanas un sertifikācijas sistēmu to jaunākajā redakcijā;

3.5. regulāra satiksme - atkārtoti ro-ro pasažieru kuģu vai ātrgaitas pasažieru kuģu braucieni, kas nodrošina satiksmi starp tām pašām divām vai vairākām ostām, vai atkārtoti reisi, kas sākas un beidzas vienā un tajā pašā ostā, nepiestājot citās ostās:

3.5.1. saskaņā ar publicētu satiksmes sarakstu, vai

3.5.2. ar tik regulāriem vai biežiem reisiem, kas veido atpazīstamus, sistemātiskus reisu kopumus;

3.6. jūras rajons – kuģošanas rajons vai jūras maršruts, kuru nosaka atbilstoši normatīvajiem aktiem par drošības prasībām vietējos reisos iesaistītiem pasažieru kuģiem;

3.7. sertifikāti:

3.7.1. drošības sertifikāti ro-ro pasažieru kuģiem un ātrgaitas pasažieru kuģiem, kas veic starptautiskos reisus un kas izdoti saskaņā ar attiecīgi SOLAS konvenciju vai Kodeksu par ātrgaitas kuģiem, ar tiem pievienotajiem attiecīgajiem aprīkojuma sarakstiem;

3.7.2. drošības sertifikāti ro-ro pasažieru kuģiem un ātrgaitas pasažieru kuģiem, kas veic vietējos reisus un kas izdoti saskaņā ar normatīvajiem aktiem par drošības prasībām vietējos reisos iesaistītiem pasažieru kuģiem un ātrgaitas pasažieru kuģiem, ar tiem pievienotajiem attiecīgajiem aprīkojuma sarakstiem;

3.8. karoga valsts administrācija – tās valsts kompetentā iestāde, ar kuras karogu ro-ro pasažieru kuģis vai ātrgaitas pasažieru kuģis ir tiesīgs kuģot;

3.9. vietējais reiss - reiss jūras rajonos no Latvijas ostas uz to pašu vai citu ostu Latvijā;

3.10. sabiedrība – juridiska vai fiziska persona, kura no kuģa īpašnieka ir pārņēmusi visus Starptautiskajā drošas kuģu ekspluatācijas un piesārņošanas novēršanas vadības kodeksā (ISM kodekss) noteiktos pienākumus un atbildību, vai gadījumos, ja SOLAS kodeksa IX nodaļa nav piemērojama, ro-ro pasažieru kuģa vai ātrgaitas pasažieru kuģa īpašnieks vai jebkura cita juridiska vai fiziska persona, piemēram, kuģa operators vai berbouta fraktētājs, kas no ro-ro pasažieru kuģa vai ātrgaitas pasažieru kuģa īpašnieka ir pārņēmis atbildību par kuģa ekspluatāciju;

3.11. inspektors – Jūras administrācijas Kuģošanas drošības inspekcijas (turpmāk – KDI) kuģu kontroles inspektors, kuru Jūras administrācija ir pilnvarojusi veikt šajos noteikumos paredzētās inspekcijas un kurš atbilst normatīvajos aktos par ostas valsts kontroles kārtību noteiktajiem kritērijiem;

3.12. Latvijas kompetentā iestāde – Jūras administrācija.

## III. Noteikumu piemērošana

4. Šos noteikumus piemēro ro-ro pasažieru kuģiem un ātrgaitas pasažieru kuģiem, kas veic:

4.1. regulāru satiksmi starp Latvijas ostu un ostu trešā valstī (kas nav Eiropas Savienības dalībvalsts), ja kuģim ir Latvijas karogs, vai

4.2. regulārus vietējos reisus jūras rajonos, kas paredzēti “A klases” kuģiem. Pasažieru kuģu klases nosaka atbilstoši normatīvajiem aktiem par drošības prasībām vietējos reisos iesaistītiem pasažieru kuģiem.

5. Šos noteikumus piemēro ro-ro pasažieru kuģiem un ātrgaitas pasažieru kuģiem, kas veic regulārus vietējos reisus jūras rajonos, kas nav minēti šo noteikumu 4.2. apakšpunktā.

**IV. Inspekcijas pirms darbības uzsākšanas**

6. Pirms regulārā satiksmē sāk ekspluatēt ro-ro pasažieru kuģi vai ātrgaitas pasažieru kuģi, uz kuru attiecas šie noteikumi, inspektors veic:

6.1. pārbaudi par to, vai ir nodrošināta kuģa atbilstība šo noteikumu 1. pielikuma prasībām, un

6.2. inspekciju saskaņā ar šo noteikumu 2. pielikumu, lai pārliecinātos, ka ro-ro pasažieru kuģis vai ātrgaitas pasažieru kuģis atbilst nepieciešamajām regulāras satiksmes drošas ekspluatācijas prasībām.

7. Pēc KDI pieprasījuma sabiedrība laicīgi, bet ne agrāk kā vienu mēnesi pirms šajā nodaļā minētās inspekcijas, sniedz pierādījumus tam, ka ir izpildītas šo noteikumu 1. pielikuma prasības.

#### V. Izņēmumi no pienākuma veikt inspekciju pirms darbības uzsākšanas

8. Šo noteikumu IV. nodaļā minētās inspekcijas gadījumā KDI var nepiemērot konkrētas šo noteikumu 1. un 2. pielikuma prasības vai procedūras saistībā ar jebkādu ikgadējo karoga valsts apskati vai inspekciju, kura veikta iepriekšējo sešu mēnešu laikā ar noteikumu, ka ir ievērotas attiecīgās procedūras un apsekojumu pamatnostādnes, kas noteiktas HSSC, vai procedūras, kas izstrādātas tā paša mērķa sasniegšanai. KDI attiecīgo informāciju nosūta inspekciju datubāzei saskaņā ar normatīvo aktu par ostas valsts kontroles kārtību prasībām.

9. Ja ro-ro pasažieru kuģi vai ātrgaitas pasažieru kuģi iesaista regulārā satiksmē, KDI izvērtē kuģa iepriekšējās regulārajos reisos veiktās pārbaudes. Ja KDI šo pārbaužu rezultātus uzskata par apmierinošiem un tie atbilst jaunajiem darbības apstākļiem, šo noteikumu 6. punktā paredzētās inspekcijas pirms attiecīgā ro-ro pasažieru kuģa vai ātrgaitas pasažieru kuģa darbības uzsākšanas jaunajā regulārajā reisā neveic.

10. Pēc sabiedrības pieprasījuma KDI iepriekš var apstiprināt, ka tā piekrīt ņemt vērā iepriekšējo inspekciju un apskašu rezultātus, ar nosacījumu, ka KDI izvērtē atbilstību jaunajiem ekspluatācijas apstākļiem.

11. Ja neparedzētu apstākļu dēļ ro-ro pasažieru kuģis vai ātrgaitas pasažieru kuģis ir steidzami jāaizvieto, lai nodrošinātu nepārtrauktu satiksmi, un nav piemērojams šo noteikumu 9.punkts, KDI atļauj uzsākt attiecīgā kuģa darbību, ja dokumentu pārbaudē un kuģa vizuālajā apskatē konstatē, ka ro-ro pasažieru kuģis vai ātrgaitas pasažieru kuģis atbilst nepieciešamajām drošas ekspluatācijas prasībām. Mēneša laikā pēc kuģa darbības uzsākšanas KDI pabeidz šo noteikumu 6. punktā paredzēto inspekciju.

**VI. Regulārās inspekcijas**

12. KDI reizi 12 mēnešos veic:

12.1. inspekciju saskaņā ar šo noteikumu 2.pielikumu;

12.2. inspekciju regulārās satiksmes laikā, ko veic ne agrāk kā četrus mēnešus pirms, bet ne vēlāk kā astoņus mēnešus pēc 12.1. apakšpunktā minētās inspekcijas, un tā ietver šo noteikumu 3. pielikumā norādītās pārbaudes, un, pēc inspektora profesionālajiem ieskatiem, pietiekamu šo noteikumu 1. un 2. pielikumā minēto punktu skaitu, lai pārliecinātos, ka kuģis joprojām atbilst nepieciešamajām drošas ekspluatācijas prasībām. Inspekciju pirms darbības uzsākšanas, kas veikta saskaņā ar šo noteikumu 6. punktu, uzskata par inspekciju 12.1. apakšpunkta izpratnē.

13. Šo noteikumu 12.1. apakšpunktā minēto inspekciju veic vienlaikus ar ikgadējo karoga valsts pārbaudi, ievērojot attiecīgās procedūras un apsekojumu pamatnostādnes, kas noteiktas HSSC, vai procedūras, kas izstrādātas tā paša mērķa sasniegšanai.

14. KDI veic inspekciju saskaņā ar šo noteikumu 2. pielikumu, ja ir veikts ro-ro pasažieru kuģa vai ātrgaitas pasažieru kuģa nozīmīgs remonts, pārbūve vai izmaiņas, kā arī ja mainījusies kuģošanas sabiedrība vai kuģa klasifikācijas sabiedrība. Ja mainījusies kuģošanas sabiedrība vai klasifikācijas sabiedrība, izvērtē iepriekš veiktās inspekcijas. Ja konstatē, ka attiecīgās izmaiņas neietekmē kuģa drošu ekspluatāciju, kuģi atbrīvo no šajā punktā noteiktās inspekcijas.

#### VII. Inspekcijas ziņojums

15. Pabeidzot jebkuru inspekciju, kas veikta saskaņā ar šiem noteikumiem, inspektors sagatavo ziņojumu saskaņā ar normatīvajiem aktiem par ostas valsts kontroles kārtību.

16. Ziņojumā ietverto informāciju nosūta šo noteikumu 8. punktā minētajai inspekciju datubāzei un ziņojuma kopiju izsniedz kuģa kapteinim.

VIII. Trūkumu novēršana, iziešanas aizliegums un inspekcijas apturēšana

17. KDI uzrauga, vai saskaņā ar šiem noteikumiem veikto inspekciju laikā apstiprinātie vai atklātie trūkumi ir novērsti.

18. Ja inspekcijas laikā atklāti trūkumi, kas acīmredzami apdraud cilvēku veselību vai drošību, vai rada tiešas briesmas veselībai vai dzīvībai, ro-ro pasažieru kuģim vai ātrgaitas pasažieru kuģim, tā apkalpei un pasažieriem, KDI pieņem lēmumu par kuģa iziešanas aizliegumu. Minētā lēmuma kopiju izsniedz kuģa kapteinim.

19. Lēmumu par iziešanas aizlieguma atcelšanu KDI pieņem tikai tad, kad tā konstatē, ka attiecīgie trūkumi ir novērsti un kuģis var atstāt ostu vai atsākt ekspluatāciju, neapdraudot ne pasažieru, ne apkalpes drošību un veselību, ne citus kuģus.

20. Ja šo noteikumu 18. punktā minētos trūkumus nevar novērst ostā, kurā tie atklāti, KDI var ļaut kuģim turpināt ceļu līdz piemērotai remonta rūpnīcai, kurā trūkumus var novērst. Kuģis ievēro nosacījumus, kādus noteikusi KDI, lai kuģa reiss neapdraudētu kuģošanas drošību un cilvēku veselību, kā arī neapdraudētu jūras vidi.

21. Gadījumos, kad ro-ro pasažieru kuģa vai ātrgaitas pasažieru kuģa vispārējais stāvoklis acīmredzami neatbilst šo noteikumu prasībām, KDI var apturēt minētā kuģa uzsākto inspekciju uz laiku, kamēr sabiedrība veic vajadzīgos pasākumus, lai nodrošinātu, ka ro-ro pasažieru kuģis vai ātrgaitas pasažieru kuģis vairs acīmredzami neapdraud drošību vai veselību, vai nerada tiešas briesmas tā pasažieru un apkalpes dzīvībai, vai lai nodrošinātu tā atbilstību attiecīgajiem piemērojamiem starptautisko tiesību aktiem.

22. Inspekcijas apturēšana saskaņā ar šo noteikumu 21. punktu automātiski rada pamatu KDI lēmumam par kuģa iziešanas aizliegumu. Ja inspekcija tiek atsākta un pabeigta bez aizrādījumiem, un ir izpildīts šo noteikumu 27. punktā minētais, lēmumu par iziešanas aizliegumu atceļ.

23. Lēmuma par kuģa iziešanas aizliegumu izpildi nodrošina tās ostas kapteinis, kurā kuģis atrodas. KDI var atļaut ro-ro pasažieru kuģi vai ātrgaitas pasažieru kuģi, uz kuru darbojas iziešanas aizliegums, pārvietot uz citu ostas daļu, ja šāda rīcība ir droša un tā nepieciešama ostas noslogotības mazināšanai. Ostas pārslodzes risks nevar būt par pamatu lēmuma par kuģa iziešanas aizliegumu vai lēmuma par iziešanas aizlieguma atcelšanu pieņemšanai. Ostas pārvalde sadarbojas ar KDI, lai atvieglotu šādu kuģu izvietošanu.

**IX. Lēmumu apstrīdēšana un pārsūdzēšana**

24. KDI lēmumu par iziešanas aizliegumu sabiedrība var apstrīdēt un pārsūdzēt Jūrlietu pārvaldes un jūras drošības likumā un Administratīvā procesa likumā noteiktajā kārtībā. KDI lēmuma apstrīdēšana un pārsūdzēšana neaptur lēmuma darbību.

25. KDI par pieņemto lēmumu un tā apstrīdēšanas un pārsūdzēšanas tiesībām informē tā ro-ro pasažieru kuģa vai ātrgaitas pasažieru kuģa kapteini, kuram izsniegts lēmums par iziešanas aizliegumu. Ja apstrīdēšanas vai pārsūdzēšanas rezultātā lēmumu par iziešanas aizliegumu atceļ vai groza, KDI nekavējoties veic attiecīgas izmaiņas šo noteikumu 8. punktā minētajā inspekciju datubāzē, nodrošinot informācijas apstiprināšanu 72 stundu laikā, lai to varētu publicēt.

**X. Izmaksas**

26. Ja šo noteikumu 6. un 12. punktā minēto inspekciju laikā atklāti trūkumi, kas pamato lēmuma par iziešanas aizliegumu pieņemšanu, tad visas ar inspekcijām saistītās izmaksas sedz sabiedrība.

27. Lēmumu par iziešanas aizliegumu atceļ vienīgi pēc tam, kad ir veikts pilns maksājums vai izmaksu atlīdzināšanai ir sniegts pietiekams nodrošinājums.

**XI. Noslēguma jautājumi**

28. Atzīt par spēku zaudējušiem Ministru kabineta 2006. gada 14. februāra noteikumus Nr.145 “Noteikumi par ro-ro pasažieru kuģu un ātrgaitas pasažieru kuģu drošību” (Latvijas Vēstnesis, 2006, 42. nr.).

29. Šie noteikumi stājas spēkā 2019. gada 21. decembrī.

**Informatīvā atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2017. gada 15. novembra direktīvas 2017/2110 par regulārā satiksmē izmantotu Ro-Ro pasažieru kuģu un ātrgaitas pasažieru kuģu drošas ekspluatācijas inspekciju sistēmu un ar ko groza Direktīvu 2009/16/EK un atceļ Padomes Direktīvu 1999/35/EK.

Ministru prezidents A.K.Kariņš

Satiksmes ministrs T.Linkaits

Iesniedzējs:

satiksmes ministrs T.Linkaits

Vīza:

valsts sekretāra p.i. Dž.Innusa